b'\n_START_ARTICLE_\nSaturnia\n_START_SECTION_\nGeografija\n_START_PARAGRAPH_\nSaturnia se nahaja okrog 40 km severovzhodno od obalnega naselja Orbetello. Blizu vasi se nahaja potok, ki s pretokom okrog 800 litrov na sekundo tvori velike naravne bazene in kaskade. Voda ima visoko vsebino \xc5\xbevepla in ima v povpre\xc4\x8dju 37 \xc2\xb0C.\n_START_SECTION_\nZgodovina\n_START_PARAGRAPH_\nSaturnia je prejela ime po bogu Saturnu. Po legendi naj bi se Saturn naveli\xc4\x8dal neprestaih \xc4\x8dlove\xc5\xa1kih vojn in na zemljo poslal strelo, ki je povzro\xc4\x8dila \xc4\x8dude\xc5\xbeni izvir vro\xc4\x8de vode in naj bi pomirila \xc4\x8dlove\xc5\xa1tvo._NEWLINE_Dioniz iz Halikarnasa uvr\xc5\xa1\xc4\x8da Saturnio med mesta, ki so jih prvi osvojili Pelazgi, nato pa Etru\xc5\xa1\xc4\x8dani. Rimska kolonija se je na tem obmo\xc4\x8dju ustalila leta 183 pr. n. \xc5\xa1t., vendar je o njej znano le to, da je obstajala kot prefektura. \xc5\xa0e vedno so vidni ostanki mestnega zidu, zgrajenega v poligonalnem slogu in mestna vrata. Rimski ostanki so bili najdeni tudi v mestu in izven njega (grobnice)._NEWLINE_Leta 1300 je Saturnia postala pribe\xc5\xbeali\xc5\xa1\xc4\x8de izob\xc4\x8dencev, zato jo je vojska Siene zravnala z zemljo. Ve\xc4\x8d stoletij je bila pozabljena, v poznem 19. stoletju pa se je v okolici naselja za\xc4\x8del razvijati topli\xc5\xa1ki turizem. Podro\xc4\x8dje v okolici izvira je bilo izsu\xc5\xa1eno, zgrajena je bila turisti\xc4\x8dna infrastruktura. Saturnia danes vsakodnevno gosti ve\xc4\x8d sto obiskovalcev.\n_START_SECTION_\nCerkev svete Marije Magdalenea\n_START_PARAGRAPH_\nCerkev svete Marije Magdalenea je osrednja cerkev v Saturniji. Prvi zgodovinski zapisi, ki se nana\xc5\xa1ajo nanjo, segajo v leto 1188, dana\xc5\xa1nja zgradba pa je bila prezidana in obnovljena leta 1933. V cerkvi je znamenita freska Marija z otrokom, ki naj bi jo ob koncu 15. stoletja naslikal Benvenuto di Giovanni.'